Document ID: 32014R1322

REGOLAMENT DELEGAT TAL-KUMMISSJONI (UE) Nru 1322/2014
tad-19 ta’ Settembru 2014
li jissupplementa u jemenda r-Regolament (UE) Nru 167/2013 tal-Parlament Ewropew u tal-Kunsill fir-rigward tal-bini tal-vetturi u tar-rekwiżiti ġenerali għall-approvazzjoni tal-vetturi għall-agrikoltura u għall-forestrija
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 167/2013 tal-Parlament Ewropew u tal-Kunsill tal-5 ta’ Frar 2013 dwar l-approvazzjoni u s-sorveljanza tas-suq ta’ vetturi għall-agrikoltura u għall-forestrija (1), u b’mod partikolari l-Artikoli 18(4), 20(8), 27(6), 28(6), 49(3), 53(12), 60(1), 61 u 70 tiegħu,
Billi:
(1)
Dan ir-Regolament jimmira li jistabbilixxi r-rekwiżiti tekniċi u l-metodi tat-testijiet meħtieġa għall-kostruzzjoni tal-vetturi għall-agrikoltura u għall-forestrija sabiex jiġi mminimizzat ir-riskju ta’ korriment għal kull min ikun jaħdem fuqhom jew bihom.
(2)
Permezz tad-Deċiżjoni tal-Kunsill 97/836/KE (2), l-Unjoni ssieħbet fil-Ftehim tal-Kummissjoni Ekonomika għall-Ewropa tan-Nazzjonijiet Uniti (in-NU/KEE) dwar l-adozzjoni ta’ preskrizzjonijiet tekniċi uniformi għall-vetturi bir-roti, it-tagħmir u l-partijiet li jistgħu jitwaħħlu mal-vetturi bir-roti u/jew jintużaw fihom u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta’ dawn il-preskrizzjonijiet (il-Ftehim Rivedut tal-1958). Fil-Komunikazzjoni tagħha msejħa “CARS 2020: Pjan ta’ Azzjoni għal industrija tal-karozzi kompetittiva u sostenibbli fl-Ewropa”, il-Kummissjoni enfasizzat il-fatt li l-aċċettazzjoni tar-regolamenti internazzjonali skont il-Ftehim tal-1958 tan-NU/KEE huwa l-aħjar mod biex jitneħħew l-ostakli mhux tariffarji għall-kummerċ.
(3)
Il-possibbiltà li jiġu applikati r-regolamenti tal-UNECE għall-finijiet tal-approvazzjoni tat-tip tal-UE għall-vetturi hija prevista fir-Regolament (UE) Nru 167/2013. Peress li r-regolamenti tal-UNECE huma parti mir-rekwiżiti għall-approvazzjoni tat-tip tal-UE ta’ vettura, dan jgħin biex ma jkunx hemm duplikazzjoni mhux biss tar-rekwiżiti tekniċi iżda wkoll tal-proċeduri ta' ċertifikazzjoni u dawk amministrattivi. Barra minn hekk, l-approvazzjoni tat-tip li hija direttament ibbażata fuq standards maqbula internazzjonalment għandha ttejjeb l-aċċess għas-suq fil-pajjiżi terzi, b’mod partikolari f’dawk li huma partijiet kontraenti għall-Ftehim Rivedut tal-1958, u b’hekk issaħħaħ il-kompetittività tal-industrija tal-Unjoni.
(4)
F’ġieħ iċ-ċarezza, il-prevedibbiltà, ir-razzjonalità u s-simplifikazzjoni u biex jitnaqqas il-piż fuq il-manifatturi tal-vetturi, is-servizzi tekniċi u l-awtoritajiet tal-approvazzjoni tat-tip, ir-Regolament (UE) Nru 167/2013 jipprevedi r-rikonoxximent ta’ rapporti tat-testijiet imfassla skont il-Kodiċijiet stabbiliti mill-Organizzazzjoni għall-Kooperazzjoni u l-Iżvilupp Ekonomiċi (l-OECD) għall-finijiet tal-approvazzjoni tat-tip tal-UE bħala alternattiva għar-rapporti tat-testijiet imfassla skont dak ir-Regolament jew l-atti delegati adottati skont dak ir-Regolament. Għalhekk huwa xieraq li tiġi stabbilita lista tal-Kodiċijiet tal-OECD li s-suġġett tagħhom jaqa’ fil-kamp ta’ applikazzjoni ta’ dan ir-Regolament u li jistgħu jservu ta’ bażi għar-rapporti tat-testijiet irrikonoxxuti għall-finijiet tal-approvazzjoni tat-tip tal-UE.
(5)
Bil-għan li d-dispożizzjonijiet dwar il-kostruzzjoni tal-vetturi għall-agrikoltura u għall-forestrija jiġu adattati għall-progress tekniku, l-aktar verżjonijiet riċenti tal-istandards tas-CEN/Cenelec jew tal-ISO li l-pubbliku għandu aċċess għalihom għandhom isiru applikabbli fir-rigward ta’ ċerti rekwiżiti.
(6)
Sabiex jitnaqqsu l-ispejjeż tal-manifatturi billi dawn ma jibqgħux obbligati jibnu prototipi bil-għan li jiksbu l-approvazzjoni tat-tip tal-UE, dan ir-Regolament jistabbilixxi l-kundizzjonijiet dettaljati fir-rigward tal-ittestjar virtwali u tal-ittestjar intern imwettqa mill-manifatturi. Il-manifatturi li ma jkunux jixtiequ jibbenefikaw mill-metodi ta’ ttestjar virtwali għandhom jitħallew ikomplu jużaw il-metodi ta’ ttestjar fiżiku eżistenti.
(7)
Il-metodu ta’ ttestjar virtwali għandu jiggarantixxi l-istess livell ta’ fiduċja fir-riżultati bħat-test fiżiku. Għaldaqstant huwa xieraq li jiġu stipulati l-kundizzjonijiet rilevanti biex ikun żgurat li l-manifattur jew is-servizz tekniku jkun jista’ jivvalida sewwa l-mudelli matematiċi użati.
(8)
Il-kontrolli tal-konformità tal-vetturi, tal-komponenti jew tal-unitajiet tekniċi separati matul il-proċess kollu tal-produzzjoni huma parti essenzjali mill-proċess tal-approvazzjoni tat-tip tal-UE. Il-konformità tal-proċeduri tal-produzzjoni għall-vetturi għall-agrikoltura u għall-forestrija għandha tkompli tittejjeb u tiġi allinjata ma’ proċeduri simili li japplikaw għall-karozzi tal-passiġġieri.
(9)
Il-metodi virtwali m’għandhomx ikunu permessi għall-finijiet tal-ittestjar tal-konformità tal-produzzjoni, anki jekk ikunu ntużaw għall-iskopijiet tal-approvazzjoni tat-tip, għax f’dan l-istadju, test fiżiku ta’ vettura eżistenti ma jwassal għall-ebda piż żejjed fuq il-manifattur.
(10)
Id-dispożizzjonijiet tar-Regolament (UE) Nru 167/2013 dwar l-aċċess għall-informazzjoni dwar it-tiswija u l-manutenzjoni fil-biċċa l-kbira tagħhom huma bbażati fuq ir-Regolament (KE) Nru 595/2009 tal-Parlament Ewropew u tal-Kunsill (3). Sabiex jiġi adottat l-approċċ armonizzat għall-aċċess għall-informazzjoni dwar it-tiswija u l-manutenzjoni kif stipulat f’dan ir-Regolament, huwa xieraq li jiżdiedu ma’ dan ir-Regolament id-dispożizzjonijiet dwar l-aċċess għall-informazzjoni dwar it-tiswija u l-manutenzjoni stabbiliti fir-Regolament tal-Kummissjoni (KE) Nru 582/2011 (4) u li dawn jiġu adattati għall-ispeċifiċitajiet tas-settur tal-vetturi għall-agrikoltura u għall-forestrija.
(11)
B’mod partikolari, huwa xieraq li jiġu adottati rekwiżiti u proċeduri speċifiċi għall-aċċess għall-informazzjoni dwar it-tiswija u l-manutenzjoni tal-vetturi fil-każ ta’ produzzjoni ta' volum żgħir sabiex jiġi evitat piż mhux proporzjonat. Huwa xieraq ukoll li jiġu stabbiliti proċeduri speċifiċi għall-aċċess għall-informazzjoni dwar it-tiswija u l-manutenzjoni tal-vetturi fil-każ tal-approvazzjoni tat-tip f’diversi stadji biex jitqies il-fatt li hemm aktar minn manifattur wieħed involut.
(12)
Għat-tipi ta’ vetturi tal-kategoriji R u S, iċ-ċifri introdotti għall-kategorizzazzjoni tal-manifatturi ta’ volum żgħir għandhom iqisu l-fatt li r-Regolament (UE) Nru 167/2013 ma jipprevedix l-approvazzjoni tat-tip nazzjonali ta’ serjiet żgħar għat-tali tipi ta’ vetturi u t-tali kategoriji ta’ vetturi ma jistgħux ikunu eżentati kompletament mill-obbligu li jipprovdu informazzjoni dwar it-tiswija u l-manutenzjoni tal-vetturi skont dak ir-Regolament. F'każ li l-Anness II ta’ dak ir-Regolament jiġi mmodifikat sabiex ikun hemm il-possibbiltà li l-approvazzjoni tat-tip nazzjonali ta’ serjiet żgħar tingħata wkoll lill-vetturi tal-kategoriji R u S, il-Kummissjoni għandha tikkunsidra li tnaqqas dawn iċ-ċifri.
(13)
Dispożizzjonijiet armonizzati dwar l-aċċess għall-informazzjoni dwar is-sistemi dijanjostiċi abbord il-vettura (OBD) u għall-informazzjoni dwar it-tiswija u l-manutenzjoni tal-vetturi huma meħtieġa sabiex jittejbu l-kompetizzjoni effettiva fis-suq intern u l-funzjonament tiegħu, partikolarment rigward il-moviment liberu tal-prodotti, il-libertà tal-istabbiliment u l-libertà li jiġu pprovduti servizzi għall-operaturi indipendenti fil-qasam tat-tiswija u l-manutenzjoni tal-vetturi. Proporzjon kbira ta' informazzjoni bħal din hija marbuta mas-sistema OBD u mal-interazzjoni tagħha ma’ sistemi oħra tal-vettura. Huwa xieraq li jiġu stabbiliti l-ispeċifikazzjonijiet tekniċi li l-websajts tal-manifatturi għandhom isegwu, flimkien ma' miżuri mmirati biex jiġi żgurat aċċess raġonevoli għall-intrapriżi ż-żgħar u ta' daqs medju.
(14)
Standards komuni għall-ipprogrammar mill-ġdid tal-unitajiet elettroniċi tal-kontroll maqbula mal-partijiet interessati kkonċernati jistgħu jiffaċilitaw l-iskambju tal-informazzjoni bejn il-manifatturi u l-fornituri tas-servizzi. Għalhekk huwa xieraq li l-manifatturi jużaw dawk l-istandards komuni. Madankollu, biex jitnaqqas il-piż fuq il-manifatturi tal-vetturi għandu jiġi stipulat żmien xieraq għall-implimentazzjoni tagħhom f’dan ir-Regolament.
(15)
Sabiex ir-rekwiżiti tekniċi inklużi f’dan ir-Regolament Delegat tal-Kummissjoni jinżammu allinjati mar-rekwiżiti tad-direttivi separati mħassrin bir-Regolament (UE) Nru 167/2013 u mar-rekwiżiti tal-Kodiċijiet standard tal-OECD, il-punt ta’ referenza tas-sit (S) u l-punt tal-indiċi tas-sit (SIP) għandhom jinżammu kif inhuma.
(16)
Sabiex tkun tista' tingħata l-approvazzjoni tat-tip tal-UE għall-istess tipi ta’ tratturi skont kull wieħed mill-Annessi elenkati fl-Anness II bħal dawk approvati skont il-Kodiċijiet tal-OECD korrispondenti u sabiex ikunu jistgħu jiġu rikonoxxuti effettivament ir-rapporti tat-testijiet tal-OECD għall-għanijiet tal-approvazzjoni tat-tip tal-UE, il-kamp ta’ applikazzjoni tekniku tar-rekwiżiti tal-UE għandu jkun allinjat mal-kamp ta’ applikazzjoni tal-Kodiċijiet standard tal-OECD.
(17)
Sabiex ikun ċar li ċerti rekwiżiti tal-leġiżlazzjoni tal-Unjoni huma allinjati kompletament mar-rekwiżiti stabbiliti fil-Kodiċijiet standard tal-OECD, it-test tar-rekwiżiti u n-numerazzjoni stipulati f’ċerti annessi għandhom ikunu identiċi għal dawk tal-Kodiċijiet standard tal-OECD korrispondenti.
(18)
Sabiex jitnaqqas in-numru ta’ korrimenti u inċidenti fatali kkawżati min-nuqqas ta’ rfigħ tar-ROPS li jintwew immuntati fuq quddiem tat-tratturi b’karreġġjata dejqa f’sitwazzjonijiet potenzjalment perikolużi, rekwiżiti ġodda bbażati fuq approċċ ergonomiku għandhom jiġu inklużi fl-Anness IX biex jiġi ffaċilitat u mħeġġeġ l-irfigħ tar-ROPS meta jkun meħtieġ.
(19)
Billi t-tratturi użati fil-forestrija jkunu esposti għal livelli ogħla ta’ enerġija minn oġġetti li jaqgħu u penetranti mnn dawk użati fl-agrikoltura, għandhom ikun meħtieġa rekwiżiti aktar stretti għall-istrutturi ta’ protezzjoni kontra dawn l-oġġetti għat-tratturi mgħammra għall-użu fil-forestrija.
(20)
Anki jekk partijiet kbar mir-rekwiżiti stabbiliti f'dan ir-Regolament żdiedu minn direttivi revokati, fejn meħtieġ għandhom jiġu introdotti modifiki importanti sabiex isir aġġornament mal-progress tekniku, jiġi estiż il-kamp ta' applikazzjoni għal aktar kategoriji ta' vetturi jew jiżdied il-livell ta' sikurezza fir-rigward, pereżempju, tal-aċċess għall-pożizzjoni tas-sewqan, il-ħruġ tal-emerġenza, l-apparat ta' kontroll u l-pożizzjoni tiegħu, il-manwal tal-operatur, it-twissijiet, is-simboli u l-pittogrammi, il-protezzjoni kontra l-uċuħ sħan, il-punti li jingħataw il-griż, il-punti tal-iġġakkjar, il-kappa tal-magna, ir-rata ta' ħruq tal-materjal tal-kabina, l-iżolaturi tal-batterija, eċċ.
(21)
Minħabba li l-kamp ta' applikazzjoni tad-Direttiva tal-Kunsill 80/720/KEE (5) ma kienx jinkludi t-tratturi tal-kategorija T2 u tratturi tal-kategorija T.4.3 bi spustar tal-kabina ta’ aktar minn 100 mm, ir-rekwiżiti tal-ispazju għall-immanuvrar u tan-numru ta’ postijiet ta’ ħruġ tal-emerġenza għandhom jiġu adattati biex ikopru t-tratturi tal-kategoriji kollha.
(22)
Billi bosta rekwiżiti u metodi ta' ttestjar miżjuda minn Direttivi revokati japplikaw biss għal tratturi mgħammra b’tajers pnewmatiċi, għandhom jiġu stabbiliti rekwiżiti speċifiċi u metodi ta’ ttestjar għat-tratturi bil-ktajjen. Dan huwa l-każ għal-livell ta' ħoss perċepit mis-sewwieq, għall-aċċess għall-pożizzjoni tas-sewqan, għall-apparat ta’ kontroll, eċċ.
(23)
L-istess japplika għall-vetturi tal-kategoriji R u S, li għalihom għandhom jiġu preskritti rekwiżiti u metodi ta’ ttestjar għall-ilqugħ u l-apparat ta’ protezzjoni, għall-informazzjoni fil-manwal tal-operaturi, għat-twissijiet u l-marki u l-protezzjoni minn perikli mekkaniċi oħrajn, bħall-iżvojtar tal-karrijiet.
(24)
Barra minn hekk, il-vetturi tal-kategoriji R u S għandhom ikunu konformi mar-rekwiżiti tad-Direttiva 2006/42/KE tal-Parlament Ewropew u tal-Kunsill (6), fejn applikabbli.
(25)
Jekk kemm-il darba jinżamm il-livell ta’ sikurezza, għandhom ikunu permessi rekwiżiti u proċeduri tat-testijiet alternattivi għat-tratturi mgħammra b’sarġ u b’manubriju sabiex jitqiesu l-karatteristiċi tekniċi speċifiċi tagħhom. Dan huwa l-każ għal xi wħud mir-rekwiżiti u l-proċeduri tat-testijiet għas-sit tas-sewwieq, l-apparat ta’ kontroll u l-protezzjoni tal-komponenti ta' propulsjoni
(26)
Ir-referenza għar-rekwiżiti fil-leġiżlazzjoni dwar il-karozzi tal-passiġġieri għall-ankraġġi taċ-ċinturini ta’ sikurezza u għaċ-ċinturini ta’ sikurezza stess stabbiliti fid-Direttiva revokata 2003/37/KE (7) għandha tiġi sostitwita b’rekwiżiti adattati għall-ispeċifiċitajiet tat-tratturi għall-agrikoltura u għall-forestrija.
(27)
Sabiex l-awtoritajiet tal-approvazzjoni tat-tip ikunu jistgħu jivvalutaw il-konformità mar-rekwiżiti tal-protezzjoni mis-sustanzi perikolużi stabbiliti f’dan ir-Regolament, dawn ir-rekwiżiti għandhom jiġu bbażati fuq il-livell ta’ protezzjoni pprovdut mit-tip ta’ trattur u mhux fuq l-użu possibbli ta’ vettura partikolari. Il-livell ta’ protezzjoni meħtieġ għal kull użu partikolari ta’ kull sustanza perikoluża għandu jiġi stabbilit skont il-leġiżlazzjoni nazzjonali u/jew tal-UE rilevanti.
(28)
Sabiex jiġi żgurat li s-servizzi tekniċi jilħqu l-istess livell għoli tal-istandards tal-prestazzjoni fl-Istati Membri kollha, dan ir-Regolament għandu jistipula l-istandards li s-servizzi tekniċi għandhom ikunu konformi magħhom, kif ukoll il-proċedura għall-valutazzjoni ta' dik il-konformità u għall-akkreditazzjoni ta’ dawk is-servizzi.
(29)
Għall-finijiet tal-approvazzjoni tat-tip nazzjonali mogħtija skont ir-Regolament (UE) Nru 167/2013, l-Istati Membri għandhom ikunu liberi li jistabbilixxu rekwiżiti tal-kostruzzjoni differenti minn dawk previsti f’dan ir-Regolament. Minkejja dan, huma għandu jkollhom l-obbligu li japprovaw tipi ta’ vetturi, sistemi, komponenti u unitajiet tekniċi separati li jkunu konformi mar-rekwiżiti previsti f’dan ir-Regolament.
(30)
Diversi annotazzjonijiet tal-Anness I tar-Regolament (UE) Nru 167/2013 għandhom jiġu emendati sabiex ikunu jistgħu jiġu stabbiliti rekwiżiti għal aktar kategoriji ta’ vetturi, fejn dan huwa meħtieġ.
(31)
Dan ir-Regolament għandu japplika mid-data tal-applikazzjoni tar-Regolament (UE) Nru 167/2013,
ADOTTAT DAN IR-REGOLAMENT:
KAPITOLU I
SUĠĠETT U DEFINIZZJONIJIET
Artikolu 1
Suġġett
Dan ir-Regolament jistabbilixxi r-rekwiżiti tekniċi dettaljati u l-proċeduri tat-testijiet fir-rigward tad-disinn, il-kostruzzjoni u l-armar tal-vettura għall-approvazzjoni tal-vetturi għall-agrikoltura u għall-forestrija u tas-sistemi, il-komponenti u l-unitajiet separati tekniċi tagħhom, l-arranġamenti u r-rekwiżiti dettaljati fir-rigward tal-proċeduri tal-approvazzjoni tat-tip, l-ittestjar virtwali u l-konformità tal-produzzjoni, l-ispeċifikazzjonijiet tekniċi fir-rigward tal-aċċess għall-informazzjoni dwar it-tiswija u l-manutenzjoni u l-istandards tal-prestazzjoni u l-kriterji għall-valutazzjoni tas-servizzi tekniċi skont ir-Regolament (UE) Nru 167/2013.
Artikolu 2
Definizzjonijiet
Għandhom japplikaw id-definizzjonijet li ġejjin:
(1)
“il-punt ta’ referenza tas-sit (S)” tfisser il-punt ta’ intersezzjoni fil-pjan medjan lonġitudinali tas-sit bejn il-pjan tanġenzjali fil-bażi tad-dahar ikkuttunat u l-pjan orizzontali. Dan il-pjan orizzontali jaqsam il-wiċċ ta’ isfel tas-sit 150 mm quddiem il-punt ta’ referenza tas-sit (S) kif stabbilit fl-Appendiċi 8 tal-Anness XIV;
(2)
“apparat ta’ kontroll” tfisser kull apparat li t-tħaddim dirett tiegħu jippermetti li jinbidel l-istat jew l-operat tat-trattur jew ta’ kwalunkwe tagħmir marbut miegħu;
(3)
“tarka” tfisser apparat ta’ protezzjoni li jinsab eżatt quddiem parti perikoluża u li, jew waħdu jew flimkien ma’ partijiet oħra tal-magna, jipproteġi lil dak li jkun minn kull naħa mill-kuntatt mal-parti perikoluża;
(4)
“lqugħ” tfisser mekkaniżmu protettiv li, permezz ta’ ħadida, gradilja jew apparat simili, jipprovdi d-distanza ta’ sikurezza meħtieġa biex ma jkunx hemm kuntatt mal-parti perikoluża;
(5)
“kappa” tfisser mezz protettiv li jinsab quddiem il-parti perikoluża u li jipproteġi lil dak li jkun mill-kuntatt magħha fuq in-naħa li hija mgħottija;
(6)
“imwaħħal sew” tfisser li dan l-apparat jista’ jitneħħa biss bl-għajnuna tal-għodda;
(7)
“wiċċ sħun” tfisser kwalunkwe wiċċ tal-metall tat-trattur li, matul l-użu normali tat-trattur maħsub mill-manifattur, jilħaq temperatura ogħla minn 85 °C, jew kull wiċċ tal-plastik li jilħaq temperatura ogħla minn 100 °C.
KAPITOLU II
REKWIŻITI TAL-BINI TAL-VETTURA U REKWIŻITI ĠENERALI GĦALL-APPROVAZZJONI TAT-TIP
Artikolu 3
Obbligi ġenerali tal-manifattur fir-rigward tal-bini tal-vettura
1. Il-manifatturi għandhom jarmaw il-vetturi għall-agrikoltura u għall-forestrija b’sistemi, komponenti u unitajiet tekniċi separati li jaffettwaw is-sikurezza okkupazzjonali li jkunu ddisinjati, mibnija u armati b’mod li l-vettura, meta tintuża għall-użu normali tagħha u tinżamm skont il-preskrizzjonijiet tal-manifattur, tkun konformi mar-rekwiżiti tekniċi dettaljati u mal-proċeduri ta' ttestjar stabbiliti fl-Artikoli 4 sa 32.
2. Il-manifatturi għandhom juru lill-awtorità tal-approvazzjoni, permezz ta’ ttestjar dimostrattiv fiżiku, li l-vetturi għall-agrikoltura u għall-forestrija li jkunu disponibbli fis-suq, jew li jkunu rreġistrati fl-Unjoni jew li jkunu se jidħlu fis-servizz fl-Unjoni jikkonformaw mar-rekwiżiti tekniċi dettaljati u mal-proċeduri tat-testijiet stabbiliti fl-Artikoli 4 sa 32.
3. Il-manifatturi għandhom jiżguraw li l-komponenti u t-tagħmir ta’ rikambju li jkunu disponibbli fis-suq jew li jkunu se jidħol fis-servizz fl-Unjoni jikkonformaw mar-rekwiżiti tekniċi ddettaljati u mal-proċeduri tat-testijiet imsemmija f’dan ir-Regolament. Vettura għall-agrikoltura u għall-forestrija approvata li tkun mgħammra b’dan it-tip ta’ komponent jew tagħmir ta’ rikambju għandha tissodisfa l-istess rekwiżiti tat-testijiet u l-istess valuri ta’ limitu tal-prestazzjoni bħal vettura mgħammra b'komponent oriġinali.
4. Il-manifatturi għandhom jiżguraw li l-proċeduri tal-approvazzjoni tat-tip għall-verifika tal-konformità tal-produzzjoni jiġu segwiti fir-rigward tar-rekwiżiti dettaljati tal-kostruzzjoni tal-vetturi stabbiliti f’dan ir-Regolament.
Artikolu 4
L-applikazzjoni tar-regolamenti tal-UNECE
Ir-regolamenti tal-UNECE u l-emendi tagħhom stabbiliti fl-Anness I ta’ dan ir-Regolament għandhom japplikaw għall-approvazzjoni tat-tip tal-vetturi għall-agrikoltura u għall-forestrija, bil-kundizzjonijiet stabbiliti f’dan ir-Regolament.
Artikolu 5
Rikonoxximent tar-rapporti tat-testijiet maħruġin abbażi tal-Kodiċijiet tal-OECD għall-finijiet tal-approvazzjoni tat-tip tal-UE
B'konformità mal-Artikolu 50 tar-Regolament (UE) Nru 167/2013, ir-rapporti tat-testijiet maħruġin abbażi tal-Kodiċijiet tal-OECD stipulati fl-Anness II ta' dan ir-Regolament għandhom jiġu rrikonoxxuti għall-għanijiet tal-approvazzjoni tat-tip tal-UE bħala alternattiva għar-rapporti tat-testijiet maħruġin abbażi ta' dan ir-Regolament.
Artikolu 6
Arranġamenti fir-rigward tal-proċeduri tal-approvazzjoni tat-tip, inklużi r-rekwiżiti li għandhom x’jaqsmu mal-ittestjar virtwali
L-arranġamenti fir-rigward tal-proċeduri tal-approvazzjoni tat-tip imsemmija fl-Artikolu 20(8) tar-Regolament (UE) Nru 167/2013 u r-rekwiżiti marbutin mal-ittestjar virtwali msemmija fl-Artikolu 27(6) ta’ dak ir-Regolament għandhom jiġu stabbiliti fl-Anness III ta' dan ir-Regolament.
Artikolu 7
Arranġamenti fir-rigward tal-konformità tal-produzzjoni
L-arranġamenti fir-rigward tal-konformità tal-produzzjoni msemmija fl-Artikolu 28(6) tar-Regolament (UE) Nru 167/2013 għandhom jiġu stabbiliti fl-Anness IV ta' dan ir-Regolament.
Artikolu 8
Rekwiżiti fir-rigward tal-aċċess għall-informazzjoni dwar it-tiswija u l-manutenzjoni
Ir-rekwiżiti fir-rigward tal-aċċess għall-informazzjoni dwar it-tiswija u l-manutenzjoni msemmija fl-Artikolu 53(12) tar- Regolament (UE) Nru 167/2013 għandhom jiġu stabbiliti fl-Anness V ta' dan ir-Regolament.
Artikolu 9
Rekwiżiti li japplikaw għall-istrutturi ta’ protezzjoni kontra l-qlib (it-testijiet dinamiċi)
Il-proċeduri tat-testijiet u r-rekwiżiti li japplikaw għall-istrutturi ta’ protezzjoni kontra l-qlib fir-rigward tat-testijiet dinamiċi għall-vetturi tal-kategoriji T1, T4.2 u T4.3 imsemmija fl-Artikolu 18(2)(a) tar-Regolament (UE) Nru 167/2013 għandhom isiru u jiġu vverifikati skont l-Anness VI ta’ dan ir-Regolament.
Artikolu 10
Rekwiżiti li japplikaw għall-istrutturi ta’ protezzjoni kontra l-qlib (it-tratturi bil-ktajjen)
Il-proċeduri tat-testijiet u r-rekwiżiti li japplikaw għall-istrutturi ta' protezzjoni kontra l-qlib fir-rigward tat-tratturi bil-ktajjen għall-vetturi tal-kategoriji C1, C2, C4.2 u C4.3 imsemmija fl-Artikolu 18(2)(a) tar-Regolament (UE) Nru 167/2013 għandhom isiru u jiġu vverifikati skont l-Anness VII ta’ dan ir-Regolament.
Artikolu 11
Rekwiżiti li japplikaw għall-istrutturi ta’ protezzjoni kontra l-qlib (it-testijiet statiċi)
Bħala alternattiva għar-rekwiżiti stabbiliti fl-Artikoli 9 u 10, il-manifatturi jistgħu jagħżlu li jikkonformaw mar-rekwiżiti ta’ dan l-Artikolu, f’każ li t-tip ta’ vettura taqa’ fil-kamp ta’ applikazzjoni stabbilit fl-Anness VIII ta' dan ir-Regolament. Il-proċeduri tat-testijiet u r-rekwiżiti li japplikaw għall-istrutturi ta’ protezzjoni kontra l-qlib fir-rigward tat-testijiet statiċi għall-vetturi tal-kategoriji T1/C1, T4.2/C4.2 u T4.3/C4.3 imsemmija fl-Artikolu 18(2)(a) tar-Regolament (UE) Nru 167/2013 għandhom isiru u jiġu vverifikati skont l-Anness VIII ta’ dan ir-Regolament.
Artikolu 12
Rekwiżiti li japplikaw għall-istrutturi ta’ protezzjoni kontra l-qlib (l-istrutturi ta' protezzjoni kontra l-qlib immuntati fuq quddiem ta' tratturi ta’ karreġġata dejqa)
Il-proċeduri tat-testijiet u r-rekwiżiti li japplikaw għall-istrutturi ta’ protezzjoni kontra l-qlib immuntati fuq quddiem fir-rigward tat-tratturi ta’ karreġġata dejqa għall-vetturi tal-kategoriji T2, T3 u T4.3 imsemmija fl-Artikolu 18(2)(a) tar-Regolament (UE) Nru 167/2013 għandhom isiru u jiġu vverifikati skont l-Anness IX ta’ dan ir-Regolament.
Artikolu 13
Rekwiżiti li japplikaw għall-istrutturi ta’ protezzjoni kontra l-qlib (l-istrutturi ta' protezzjoni kontra l-qlib immuntati fuq wara ta' tratturi ta’ karreġġata dejqa)
Il-proċeduri tat-testijiet u r-rekwiżiti li japplikaw għall-istrutturi ta’ protezzjoni kontra l-qlib immuntati fuq wara fir-rigward tat-tratturi ta’ karreġġata dejqa għall-vetturi tal-kategoriji T2/C2, T3/C3 u T4.3/C4.3 imsemmija fl-Artikolu 18(2)(a) tar-Regolament (UE) Nru 167/2013 għandhom isiru u jiġu vverifikati skont l-Anness X ta’ dan ir-Regolament.
Artikolu 14
Rekwiżiti li japplikaw għall-istrutturi ta’ protezzjoni kontra oġġetti li jaqgħu
Il-proċeduri tat-testijiet u r-rekwiżiti li japplikaw għall-istrutturi ta’ protezzjoni kontra oġġetti li jaqgħu għall-vetturi tal-kategoriji T u C imsemmija fl-Artikolu 18(2)(b) tar-Regolament (UE) Nru 167/2013 għandhom isiru u jiġu vverifikati skont l-Anness XI ta’ dan ir-Regolament.
Artikolu 15
Rekwiżiti li japplikaw għas-sits tal-passiġġieri
Il-proċeduri tat-testijiet u r-rekwiżiti li japplikaw għas-sits tal-passiġġieri għall-vetturi tal-kategoriji T u C imsemmija fl-Artikolu 18(2)(c) tar-Regolament (UE) Nru 167/2013 għandhom isiru u jiġu vverifikati skont l-Anness XII ta’ dan ir-Regolament.
Artikolu 16
Rekwiżiti li japplikaw għall-esponiment tas-sewwieq għal-livell tal-ħoss
Il-proċeduri tat-testijiet u r-rekwiżiti li japplikaw għall-esponiment tas-sewwieq għal-livell tal-ħoss għall-vetturi tal-kategoriji T u C imsemmija fl-Artikolu 18(2)(d) tar-Regolament (UE) Nru 167/2013 għandhom isiru u jiġu vverifikati skont l-Anness XIII ta’ dan ir-Regolament.
Artikolu 17
Rekwiżiti li japplikaw għas-sit tas-sewwieq
Il-proċeduri tat-testijiet u r-rekwiżiti li japplikaw għas-sit tas-sewwieq għall-vetturi tal-kategoriji T u C imsemmija fl-Artikolu 18(2)(e) tar-Regolament (UE) Nru 167/2013 għandhom isiru u jiġu vverifikati skont l-Anness XIV ta’ dan ir-Regolament.
Artikolu 18
Rekwiżiti li japplikaw għall-ispazju għall-immanuvrar u għall-aċċess għall-pożizzjoni tas-sewqan
Il-proċeduri tat-testijiet u r-rekwiżiti li japplikaw għall-ispazju għall-immanuvrar u għall-aċċess għall-pożizzjoni tas-sewqan għall-vetturi tal-kategoriji T u C imsemmija fl-Artikolu 18(2)(f) tar-Regolament (UE) Nru 167/2013 għandhom isiru u jiġu vverifikati skont l-Anness XV ta’ dan ir-Regolament.
Artikolu 19
Rekwiżiti applikabbli għall-konnessjonijiet motorizzati
Il-proċeduri tat-testijiet u r-rekwiżiti li japplikaw għall-konnessjonijiet motorizzati għall-vetturi tal-kategoriji T u C imsemmija fl-Artikolu 18(2)(g) tar-Regolament (UE) Nru 167/2013 għandhom isiru u jiġu vverifikati skont l-Anness XVI ta’ dan ir-Regolament.
Artikolu 20
Rekwiżiti li japplikaw għall-protezzjoni tal-komponenti ta' propulsjoni
Il-proċeduri tat-testijiet u r-rekwiżiti li japplikaw għall-protezzjoni tal-komponenti ta' propulsjoni għall-vetturi tal-kategoriji T u C imsemmija fl-Artikolu 18(2)(h) tar-Regolament (UE) Nru 167/2013 għandhom isiru u jiġu vverifikati skont l-Anness XVII ta’ dan ir-Regolament.
Artikolu 21
Rekwiżiti li japplikaw għall-ankraġġi taċ-ċinturini ta' sikurezza
Il-proċeduri tat-testijiet u r-rekwiżiti li japplikaw għall-ankraġġi taċ-ċinturini ta' sikurezza għall-vetturi tal-kategoriji T u C imsemmija fl-Artikolu 18(2)(i) tar-Regolament (UE) Nru 167/2013 għandhom isiru u jiġu vverifikati skont l-Anness XVIII ta’ dan ir-Regolament.
Artikolu 22
Rekwiżiti li japplikaw għaċ-ċinturini ta' sikurezza
Il-proċeduri tat-testijiet u r-rekwiżiti li japplikaw għaċ-ċinturini ta' sikurezza għall-vetturi tal-kategoriji T u C imsemmija fl-Artikolu 18(2)(j) tar-Regolament (UE) Nru 167/2013 għandhom isiru u jiġu vverifikati skont l-Anness XIX ta’ dan ir-Regolament.
Artikolu 23
Rekwiżiti li japplikaw għall-protezzjoni kontra oġġetti penetranti
Il-proċeduri tat-testijiet u r-rekwiżiti li japplikaw għall-protezzjoni kontra oġġetti penetranti għall-vetturi tal-kategoriji T u C imsemmija fl-Artikolu 18(2)(k) tar-Regolament (UE) Nru 167/2013 għandhom isiru u jiġu vverifikati skont l-Anness XX ta’ dan ir-Regolament.
Artikolu 24
Rekwiżiti li japplikaw għas-sistemi tal-egżost
Il-proċeduri tat-testijiet u r-rekwiżiti li japplikaw għas-sistemi tal-egżost għall-vetturi tal-kategoriji T u C imsemmija fl-Artikolu 18(2)(l) tar-Regolament (UE) Nru 167/2013 għandhom isiru u jiġu vverifikati skont l-Anness XXI ta’ dan ir-Regolament.
Artikolu 25
Rekwiżiti li japplikaw għall-manwal tal-operaturi
Ir-rekwiżiti li japplikaw għall-manwal tal-operaturi, inklużi l-aspetti marbutin mal-protezzjoni mis-sustanzi perikolużi u mat-tħaddim u l-manutenzjoni tal-vettura, għall-vetturi tal-kategoriji T, C, R u S imsemmija fil-punti (l), (n) u (q) tal-Artikolu 18(2) tar-Regolament (UE) Nru 167/2013 għandhom jiġu stabbiliti fl-Anness XXII ta' dan ir-Regolament.
Artikolu 26
Rekwiżiti li japplikaw għall-apparat ta’ kontroll, inklużi s-sikurezza u l-affidabbiltà tas-sistemi ta’ kontroll u tal-apparat ta’ emerġenza u ta’ waqfien awtomatiku
Il-proċeduri tat-testijiet u r-rekwiżiti li japplikaw għall-apparat ta’ kontroll, inklużi s-sikurezza u l-affidabbiltà tas-sistemi ta’ kontroll u tal-apparat ta’ emerġenza u ta’ waqfien awtomatiku għall-vetturi tal-kategoriji T u C imsemmija fl-Artikolu 18(2)(o) tar-Regolament (UE) Nru 167/2013 għandhom isiru u jiġu vverifikati skont l-Anness XXIII ta’ dan ir-Regolament.
Artikolu 27
Rekwiżiti li japplikaw għall-protezzjoni minn perikli mekkaniċi oħrajn
Il-proċeduri tat-testijiet u r-rekwiżiti li japplikaw għall-protezzjoni mill-perikli mekkaniċi, inklużi l-aspetti marbutin mal-protezzjoni mill-uċuħ raffi, minn truf u angoli li jaqtgħu, mill-qsim ta' pajpijiet li jkun fihom il-fluwidi u miċ-ċaqliq mhux ikkontrollat tal-vettura, minbarra dawk imsemmija fl-Artikoli 9 sa 14, 19 u 23, għall-vetturi tal-kategoriji T, C, R u S imsemmija fl-Artikolu 18(2)(p) tar-Regolament (UE) Nru 167/2013 għandhom isiru u jiġu vverifikati skont l-Anness XXIV ta' dan ir-Regolament.
Artikolu 28
Rekwiżiti li japplikaw għall-ilqugħ u l-apparat ta’ protezzjoni
Il-proċeduri tat-testijiet u r-rekwiżiti li japplikaw għall-ilqugħ u l-apparat ta’ protezzjoni għall-vetturi tal-kategoriji T, C, R u S imsemmija fl-Artikolu 18(2)(r) tar-Regolament (UE) Nru 167/2013 għandhom isiru u jiġu vverifikati skont l-Anness XXV ta’ dan ir-Regolament.
Artikolu 29
Rekwiżiti li japplikaw għall-informazzjoni, it-twissijiet u l-marki
Il-proceduri tat-testijiet u r-rekwiżiti li japplikaw għall-informazzjoni, it-twissijiet u l-marki, inklużi l-aspetti marbutin mas-sinjali ta' twissija fir-rigward tal-brejkijiet u mat-tħaddim u l-manutenzjoni tal-vettura, għall-vetturi tal-kategoriji T, C, R u S imsemmija fl-Artikolu 18(2)(s) tar-Regolament (UE) Nru 167/2013 għandhom isiru u jiġu vverifikati skont l-Anness XXVI ta' dan ir-Regolament.
Artikolu 30
Rekwiżiti li japplikaw għall-materjali u l-prodotti
Il-proċeduri tat-testijiet u r-rekwiżiti li japplikaw għall-materjali u l-prodotti għall-vetturi tal-kategoriji T u C imsemmija fl-Artikolu 18(2)(t) tar-Regolament (UE) Nru 167/2013 għandhom isiru u jiġu vverifikati skont l-Anness XXVII ta’ dan ir-Regolament.
Artikolu 31
Rekwiżiti li japplikaw għall-batteriji
Il-proċeduri tat-testijiet u r-rekwiżiti li japplikaw għall-batteriji għall-vetturi tal-kategoriji T u C imsemmija fl-Artikolu 18(2)(u) tar-Regolament (UE) Nru 167/2013 għandhom isiru u jiġu vverifikati skont l-Anness XXVIII ta’ dan ir-Regolament.
Artikolu 32
Rekwiżiti li japplikaw għall-protezzjoni mis-sustanzi perikolużi
Il-proċeduri tat-testijiet u r-rekwiżiti li japplikaw għall-protezzjoni mis-sustanzi perikolużi għall-vetturi tal-kategoriji T u C imsemmija fl-Artikolu 18(2)(l) tar-Regolament (UE) Nru 167/2013 għandhom isiru u jiġu vverifikati skont l-Anness XXIX ta’ dan ir-Regolament.
KAPITOLU III
REKWIŻITI MARBUTIN MAS-SERVIZZI TEKNIĊI
Artikolu 33
Standards tal-prestazzjoni u valutazzjoni tas-servizzi tekniċi
Is-servizzi tekniċi jridu jikkonformaw mal-istandards tal-prestazzjoni u mal-proċedura għall-valutazzjoni tagħhom imsemmija fl-Artikolu 61 tar-Regolament (UE) Nru 167/2013, li għandhom jiġu vverifikati skont l-Anness XXX ta’ dan ir-Regolament.
Artikolu 34
Permissibbiltà tal-ittestjar intern
L-ittestjar intern mis-servizzi tekniċi interni msemmija fl-Artikolu 60(1) tar-Regolament (UE) Nru 167/2013 jista’ jsir biss fil-każijiet fejn dan huwa permess skont l-Anness III ta’ dan ir-Regolament.
KAPITOLU IV
APPROVAZZJONI TAT-TIP NAZZJONALI TA’ VETTURI, SISTEMI, KOMPONENTI JEW UNITAJIET TEKNIĊI SEPARATI
Artikolu 35
Approvazzjoni tat-tip nazzjonali ta’ vetturi, sistemi, komponenti jew unitajiet tekniċi separati
L-awtoritajiet nazzjonali ma għandhomx jirrifjutaw li jagħtu l-approvazzjoni tat-tip nazzjonali għal tip ta’ vettura, sistema, komponent jew unità teknika separata għal raġunijiet marbutin mar-rekwiżiti tal-kostruzzjoni jekk il-vettura, is-sistema, il-komponent jew l-unità teknika separata tkun konformi mar-rekwiżiti stipulati f’dan ir-Regolament.
KAPITOLU V
DISPOŻIZZJONIJIET FINALI
Artikolu 36
Emendi fl-Anness I tar-Regolament (UE) Nru 167/2013
L-Anness I tar-Regolament (UE) Nru 167/2013 għandu jiġi emendat kif ġej:
(1)
fir-ringiela nru 39, l-annotazzjonijiet li jikkorrispondu għall-kategoriji ta’ vetturi Ca u Cb għandhom jinbidlu bl-ittra “X”;
(2)
fir-ringiela nru 41, l-annotazzjonijiet li jikkorrispondu għall-kategoriji ta’ vetturi T2a u T2b għandhom jinbidlu bl-ittra “X”;
(3)
fir-ringiela nru 43, l-annotazzjonijiet li jikkorrispondu għall-kategoriji ta’ vetturi Ca u Cb għandhom jinbidlu bl-ittra “X”;
(4)
fir-ringiela nru 44, l-annotazzjonijiet li jikkorrispondu għall-kategoriji ta’ vetturi Ca u Cb għandhom jinbidlu bl-ittra “X”.
Artikolu 37
Dħul fis-seħħ u applikazzjoni
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2016.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Settembru 2014.

Labels: 7
8
9
6